Virallinen lehti nro C 219 , 30/07/1999 s. 0403



B4-0383, 0395, 0397, 0405, 0413 ja 0415/99 Päätöslauselma Indonesian ja Itä-Timorin tilanteesta Euroopan parlamentti, joka - ottaa huomioon aikaisemmat päätöslauselmansa Indonesian ja Itä-Timorin tilanteesta, A. ottaa huomioon, että 7. kesäkuuta 1999 järjestetään Indonesian parlamentin Dewan Perwakilan Rakyatin vaalit koko Indonesiassa, B. on kauhuissaan Itä-Timorin Liquicassa tapahtuneesta verilöylystä, jossa Itä-Timorin säilymistä Indonesian osana kannattavat puolisotilaalliset joukot hyökkäsivät katoliseen messuun osallistuneiden ihmisten kimppuun murhaten ainakin 25 ihmistä ja haavoittaen vielä useampia, C. on yhtä lailla järkyttynyt sitä seuranneesta hyökkäyksestä Nobelin rauhanpalkinnon saajan, Dilin piispan Ximenes Belon saattuetta vastaan, D. katsoo, että tällainen puolisotilaallisten joukkojen rikollinen toiminta, jossa Indonesian poliisi ja armeija ovat rikostovereina, on omiaan kiristämään merkittävästi jo ennestään erittäin jännittynyttä tilannetta Itä-Timorissa, E. ottaa huomioon, että tämä tapahtuu juuri nyt, kun YK:n alaisissa Portugalin ja Indonesian välisissä Itä-Timorin tulevaisuutta käsittelevissä neuvotteluissa ollaan pääsemässä ratkaisuvaiheeseen, ja katsoo, että on merkkejä siitä, että Indonesia käyttää niitä tekosyynä muuttaakseen neuvotteluissa jo sovittuja asioita, F. on huolissaan vakavasti otettavista tiedoista, joiden mukaan osa hallituspuolueesta Golkarista yhdessä Indonesian asevoimien kanssa yllyttää ihmisiä kansannousuihin rauhanomaisen ratkaisun estämiseksi, G. toteaa, että presidentti Habibie on ilmoittanut, että jos Itä-Timorin asukkaat eivät halua itsehallinnollista asemaa alueelleen, sille voidaan myöntää itsenäisyys, H. katsoo, että Indonesian turvallisuusjoukot ovat toistuvasti vastanneet mielenosoituksiin ja mellakoihin liiallisella ja tappavalla voimankäytöllä, I. ottaa huomioon, että Itä-Timoriin sijoitettujen Indonesian sotilaiden määrä on kasvanut vuoden alusta lähtien ja että Indonesian viranomaiset ovat perustaneet puolisotilaallisia miliisijoukkoja ja jakaneet aseita tietyille väestönosille, J. ottaa huomioon alueen säilymistä Indonesian osana kannattavan siviiliväestön lisääntyvän aseistamisen Itä-Timorissa, K. katsoo, että Indonesian ihmisoikeustilanteessa ei ole tapahtunut minkäänlaista parannusta huolimatta presidentti Habibien virkaanastujaispuheessa viime vuoden toukokuussa esittämistä uudistuslupauksista; 1. Tuomitsee Indonesiassa ja erityisesti Itä-Timorissa jatkuvasti leviävän väkivallan ja sorron; 2. Ilmaisee syvän huolestumisensa jatkuvasta väkivallasta Molukkien saaristossa, jossa väkivallalle altis ilmapiiri pahenee yhä äskettäisten mellakoiden jälkeen, joissa yli 250 ihmistä sai surmansa; 3. Tuomitsee jyrkästi Itä-Timorin säilymistä Indonesian osana kannattavien puolisotilaallisten joukkojen Indonesian poliisin ja armeijan suostumuksella tekemät verilöylyt, jotka johtivat kymmenien puolustuskyvyttömien siviilien kuolemaan, ja ilmaisee syvän osanottonsa Liquican verilöylyn uhrien perheille, joista suurin osa ei tiedä perheenjäsentensä maallisten jäännösten olinpaikkaa; 4. Vaatii Indonesian viranomaisia keskeyttämään välittömästi sotilaallisen ja logistisen tukensa puolisotilaallisille joukoille ja ryhtymään näiden yksikköjen hajoittamiseen ja riisumiseen aseista sekä vähentämään merkittävästi sotilaallista läsnäoloaan Itä-Timorin alueella; 5. Toteaa, että Indonesian on ilmoitettu suostuneen YK:n kehotuksiin järjestää puolueeton tutkimus Liquican verilöylystä ja vaatii, että tutkimus pannaan täytäntöön; 6. Pyytää Indonesian hallitusta palauttamaan laillisuuden, lopettamaan ihmisoikeuksien loukkaukset ja edistämään eri uskontoja ja etnisiä ryhmiä edustavien ihmisten rauhanomaista rinnakkaiseloa; 7. Pyytää Indonesian viranomaisia osoittamaan mahdollisimman suurta pidättyvyyttä mielenosoittajia kohtaan ja varmistamaan, että ihmisoikeuksien loukkauksiin syyllistyvät Indonesian asevoimien ja puolisotilaallisten joukkojen jäsenet tuodaan oikeuden eteen; 8. Korostaa Portugalin ja Indonesian YK:n alaisten neuvotteluiden jatkamisen tärkeyttä ja katsoo, että neuvotteluihin on saatava suoraan mukaan Timorin vastarintaliikkeen edustajia, sekä toivoo, että näitä tapahtumia ei käytetä syynä neuvotteluiden keskeyttämiselle, lykkäämiselle tai jäädyttämiselle; 9. Pyytää Indonesian viranomaisia tekemään kaikkensa, jotta Itä-Timorin asukkaat voisivat rauhan oloissa harjoittaa itsemääräämisoikeuttaan, ja pyytää YK:ta lähettämään valtuuskunnan, jonka tehtävänä on valmistella, valvoa ja suojella kansanäänestystä, jonka tarkoituksena on valita alueelle joko itsehallinto tai itsenäisyys; 10. Vaatii vapauttamaan välittömästi ja ehdoitta Xanana Gusmãon, jonka maltillisuus ja rakentava rooli timorilaisten välisessä sovinnonteossa on edelleen välttämätöntä, sekä muut poliittiset vangit (riippumatta siitä, ovatko he syntyperäisiä timorilaisia vai ei, joita ei saa missään tapauksessa sekoittaa lain rikkomisen vuoksi pidätettyihin vankeihin; 11. Toistaa tukensa Timorin kansan taistelulle itsemääräämisoikeuden ja itsenäisyyden puolesta; 12. Vaatii Indonesian hallitusta varmistamaan, että se täyttää lupauksensa järjestää vapaat, tasapuoliset ja demokraattiset vaalit; 13. Pyytää puhemiestään välittämään tämän päätöslauselman neuvostolle, komissiolle, jäsenvaltioiden parlamenteille, Indonesian hallitukselle, Yhdistyneiden kansakuntien pääsihteerille, Yhdistyneiden kansakuntien ihmisoikeusvaltuutetulle, siirtomaahallinnon purkamisesta vastaavan Yhdistyneiden kansakuntien komitean pääsihteerille, ASEAN:ille ja Nobelin rauhanpalkinnon saaneille Ramos Hortalle ja Ximenes Belolle sekä Timorin vastarintaliikkeen johtajalle Xanana Gusmãolle.